作者:權德輿
標題:送崔諭德致政東歸
內容:天子坐法宮，詔書下江東。懿此嘉遁士，蒲車赴丘中。褐衣入承明，樸略多古風。直道侍太子，昌言沃宸聰。巖居四十年，心與鷗鳥同。一朝受恩澤，自說如池龍。乞骸歸故山，累疏明深衷。大君不奪志，命錫忽以崇。旭旦出國門，輕裝若秋蓬。家依白雲嶠，手植丹桂叢。竹齋引寒泉，霞月相玲瓏。曠然解赤綬，去逐冥冥鴻。